Abaakwatiddwa kuliko eyali omukuumi wa SSP Nixon Agasirwe Karuhaga, ayitibwa Herbert Ahaisibwe wamu ne Wilson Ategeka.
Kigambibwa nti Ahaisibwe y’omu ku baserikale Nixon be yali akozesa okuluka misoni enkambwe era nga okukwatibwa kwe bambega balowooza nti kwakubongera amaanyi mu kuzuula abatta Kaweesi n’okuwamba ssaako okukukusa Abanyarwanda abanoonyi b’obubudamu ko n’okubatta.
Ensonda zategeezezza Bukedde nti, amagye olwakwata Nixon, olwo musajja we eyali amukuuma Ahaisibwe, n’asigala ng’addukanya bizinensi ze ez’ekyama, era nga gye buvuddeko yasangiddwa ng’anoonyeza ebimu ku by’obugagga bye akatale sso nga bibadde bikyanoonyerezebwaako.
Ahaisibwe yakwatiddwa abaserikale ba ISO akawungeezi ku Lwokutaano lwa wiiki ewedde wamu ne munne ayitibwa Wilson Ategeka.
Kigambibwa nti Ategeka abadde amanyiddwa nnyo mu kukutula diiru za zzaabu nga yeeyambisa emmundu era nga lumu yakwatibwaako n’atwalibwa ne mu kkomera e Luzira kyokka oluvannyuma n’ateebwa mu ngeri egambabibwa okuba empange.
Ensonda wabula ziraga nti engeri gy’aludde ng’akola ne Nixon, yandikozesebwa ng’omujuliri okulumiriza eyali mukamawe.
Bano beegasse ku baserikale abalala abazze bakwatibwa ku misango okuli ogw’okutta AIGP Andrew Felix Kaweesi wamu n’okubuzaawo Abanyarwanda abanoonyi b’obubudamu.
lug_Latn lug_Latn lug_Latn lug_Latn lug_Latn lug_Latn lug_Latn